MGS5 fås for under 230.000 kroner – men den billigste lader langsomt hjemme

MG udvider sit elektriske modelprogram i Danmark med en ny, prisvenlig SUV. Den nye MGS5 EV lander i butikkerne i begyndelsen af juni og skal friste elbilskøbere med rummelig kabine, god rækkevidde og lav indstigningspris – helt ned til 229.999 kroner.

Modellen lanceres i tre varianter: Standard Range Comfort med 49 kWh batteri og op til 340 km rækkevidde, Long Range Comfort med 64 kWh og op til 480 km, samt topmodellen Long Range Luxury til 269.999 kroner. Sidstnævnte tilbyder udstyr som elektrisk bagklap, læderlook-sæder og trådløs opladning.

Med plads til både passagerer og bagage (453 liter eller op til 1.441 liter med bagsæderne lagt ned) og en officiel anhængervægt på 750 kilo, lægger MGS5 EV sig direkte op ad kravene fra mange danske familier, der vil på el-eventyr uden at tømme kontoen. Komfortniveauet er solidt – varme i rat og sæder, fysisk klimaknapbetjening og moderne infotainment med trådløs Apple CarPlay og Android Auto er standard på alle modeller.

MGS5 EV ved Lillebælt (foto: MG Motors Danmark).

Sløv opladning hjemme i garagen

Men der er en vigtig forskel, som ikke står med store bogstaver: Den billigste variant med 49 kWh-batteri kan kun lade hjemme med én fase – op til 3,6 kW. Det betyder, at en fuld opladning kan tage markant længere tid end på mange konkurrerende modeller. Til gengæld kan den lille model hurtiglades med op til 120 kW ved DC-ladning, mens det store batteri klarer 139 kW.

MGS5 EV har opnået fem stjerner i Euro NCAP’s sikkerhedstest og byder på en komplet pakke af førerassistentsystemer under MG Pilot-paraplyen – herunder automatisk nødbremsning, blindvinkelassistent og adaptiv fartpilot.

MG har også pakket bilen med infotainment-lir som YouTube, TikTok og Spotify direkte på skærmen – en detalje, der især vil tiltale yngre brugere (eller deres passagerer). Touchskærmen er på 12,8 tommer og suppleres af en digital instrumentering på 10,25 tommer.

Klar til kamp i SUV-klassen

Med MGS5 EV går MG i kødet på populære modeller som Kia Niro EV, Volkswagen ID.4 og Tesla Model Y – men gør det med en væsentligt lavere pris og en velvoksen kabine. Den baghjulstrukne SUV yder op til 231 hk og klarer 0-100 km/t på 6,3 sekunder i Long Range-udgaven.

MGS5 EV | Comfort Standard Range | Comfort Long Range | Luxury Long Range
Rækkevidde (WLTP) | 340 km | 480 km | 465 km
Batterikapacitet | 49 kWh | 64 kWh | 64 kWh
Motor | 170 hk | 231 hk | 231 hk
Ladeeffekt (AC/DC) | 3,6 kWh / 120 kW | 11 kW / 139 kW | 11 kW / 139 kW
Ladetid 10-80% | 24 min. | 28 min. | 28 min.
Bagagerum | 453 / 1.441 l. | 453 / 1.441 l. | 453 / 1.441 l.
Træk | 750 kg | 750 kg | 750 kg
Garanti | 7 år / 150.000 km | 7 år / 150.000 km | 7 år / 150.000 km
Pris | 229.999 kr. | 249.999 kr. | 269.999 kr.

(Priserne er hentet den 29. maj 2025).

Spørgsmålet er, om danskerne er klar til at vælge kinesisk elbil til familiebrug – og om den langsomme enfasede hjemmeladning på basismodellen bliver en dealbreaker.

MGS5 fås for under 230.000 kroner – men den billigste lader langsomt hjemme